b'\n_START_ARTICLE_\nUtnapi\xc5\xa1tim\n_START_PARAGRAPH_\nUtnapi\xc5\xa1tim ali Utanapi\xc5\xa1tim je oseba iz Epa o Gilgame\xc5\xa1u, ki je od boga Enkija (Ea) dobil nalogo,  naj zapusti svoje zemeljske  posesti, zgradi veliko ladjo in jo imenuje Re\xc5\xa1itelj \xc5\xbeivljenja. Na ladjo je moral vzeti svojo \xc5\xbeeno, dru\xc5\xbeino in sorodnike, obrtnike iz svoje vasi, mladi\xc4\x8de \xc5\xbeivali in \xc5\xbeito. Bli\xc5\xbeajo\xc4\x8da se povodenj  naj bi odplavila vse \xc5\xbeivali in ljudi, ki niso bili na ladji. Pripoved je bila zagotovo navdih za kasnej\xc5\xa1o zgodbo o Noetovi barki. Po dvanajstih dneh plovbe je Utnapi\xc5\xa1tim odprl loputo na ladijskem krovu, da bi se razgledal. Pred seboj je zagledal pobo\xc4\x8dje gore Nisir in tam \xc4\x8dakal sedem dni. Sedmi dan je izpustil golobico, da pogleda, \xc4\x8de se je voda umaknila. Golobica ni na\xc5\xa1la kopnega in se je vrnila. Za njo je na pot poslal lastovko, ki prav tako ni na\xc5\xa1la kopnega in se je vrnila. Utnapi\xc5\xa1tim je nazadnje poslal krokarja, ki je videl, da se je voda umaknila in za\xc4\x8del kro\xc5\xbeiti, vendar se ni vrnil na ladjo. Utnapi\xc5\xa1tim je potem izpustil vse \xc5\xbeivali na kopno in opravil daritev bogovom. Bogovi so njemu in njegovi \xc5\xbeeni za zaslugo, da sta ohranila \xc4\x8dlove\xc5\xa1ko seme, podarili nesmrtnost in mesto  med bogovi.\n_START_SECTION_\nEp o Gilgame\xc5\xa1u\n_START_PARAGRAPH_\nV Epu o Gilgame\xc5\xa1u se naslovni junak, prizadet zaradi smrti prijatelja Engiduja, odpravi na ve\xc4\x8d potovanj iskat svojega prednika Utnapi\xc5\xa1tima, ki  je \xc5\xbeivel ob izlivu rek in je od bogov dobil nesmrtnost. Ko ga najde, mu Utnapi\xc5\xa1tim svetuje, naj opusti iskanje nesmrtnosti, hkrati pa mu pove za rastlino, ki ga lahko naredi spet mladega. Gilgame\xc5\xa1 najde rastlino, ki je rasla na dnu reke, vendar mu jo ukrade ka\xc4\x8da. Gilgame\xc5\xa1 se vrne domov v Uruk in opusti upanje tako za nesmrtnost kot za vrnitev v mladost.'